
บทที่ 1: ชีวิตในฟยอร์น
หมู่บ้าน "ฟยอร์น" (Fjorn) ตั้งตระหง่านอยู่กลางหุบเขาที่ปกคลุมด้วยหิมะตลอดปี อากาศที่หนาวเหน็บกัดกินทุกสิ่ง พืชพรรณเติบโตได้ยาก ทำให้ชาวบ้านต้องพึ่งพาการล่าสัตว์ป่าเป็นหลักเพื่อความอยู่รอด แม้ว่าชีวิตจะยากลำบาก แต่ผู้คนในฟยอร์นก็ยังคงใช้ชีวิตด้วยความมุ่งมั่น แม้ว่าความศรัทธาในเทพเจ้าจะเลือนหายไปตามกาลเวลา
ไม่มีใครรู้ว่าฟยอร์นถูกสร้างขึ้นมาตั้งแต่เมื่อใด มีเพียงตำนานโบราณที่เล่าผ่านปลายลิ้นของคนเฒ่า ว่าเทพเจ้าผู้สิ้นพลังถูกเนรเทศมายังดินแดนหนาวเหน็บนี้ เพื่อรอคอยวันกลับสู่ฟากฟ้า
เคล เด็กหนุ่มครึ่งเอลฟ์วัย 15 ปี ผมสีน้ำเงินเข้มราวกับท้องฟ้ายามค่ำคืนที่ปราศจากเมฆ ดวงตาสีฟ้าใสที่ได้รับจาก           “เอลันร่า” ผู้เป็นแม่ซึ่งเป็นเอลฟ์ที่สง่างาม 
พ่อของเขาผู้นำหมู่บ้าน เป็นมนุษย์ผู้แข็งแกร่ง ผมสีน้ำตาล ร่างกายกำยำ ครอบครัวของเคลเป็นเพียงครอบครัวเดียวใน    ฟยอร์นที่ยังคงรักษาการสวดภาวนาแด่เทพเจ้าแห่งน้ำแข็ง แม้จะไม่มีเทพองค์ใดตอบรับคำขอมานานแสนนานแล้วก็ตาม
ทุกเช้าตรู่ เคลมักจะถูกปลุกด้วยเสียงสวดภาวนาแผ่ว ๆ ของแม่จากมุมหนึ่งของบ้าน ร่างผิวขาวซีดของเด็กหนุ่มจะลุกขึ้นจากเตียงเพื่อฝึกฝนร่างกายและเวทมนตร์ต่อสู้ในลานกว้างหน้าบ้านที่ปกคลุมด้วยหิมะ ความสามารถของเคลโดดเด่นกว่าเด็กในวัยเดียวกัน การฝึกฝนกับ “กันนาร์” พ่อของเคล
ตั้งแต่วัยเยาว์ทำให้ความสามารถการร่ายเวทมนตร์ระดับพื้นฐานใช้ได้อย่างคล่องแคล่ว มากไปกว่านั้นเขาสามารถกวัดแกว่งอาวุธคู่กายอย่างหอกยาวและดาบยาวได้อย่างชำนาญ
โดยเฉพาะอย่างยิ่งความแม่นยำในการปาหอกของเขานั้นไม่มีใครเทียบได้ เขาทุ่มเทเวลาส่วนใหญ่ให้กับการฝึกฝนที่เขาหลงใหล
"แกยังเชื่อเรื่องเทพเจ้าอีกเหรอ เคล ? " เสียงของ “โรริค” เพื่อนสนิทของเคล ดังขึ้นในบ่ายวันหนึ่งขณะที่เคลกำลังลับปลายหอกเพื่อเตรียมตัวสำหรับการล่าสัตว์ประจำสัปดาห์ 
"ดูสิว่าพวกเราต้องทนทุกข์แค่ไหน เทพเจ้ามีอยู่จริงที่ไหนกันเล่า ? "     โรริคกล่าวต่อ
"พ่อกับแม่ฉันยังเชื่อเรื่องพวกนี้อยู่น่ะ" เคลตอบสั้น ๆ โดยไม่เงยหน้าขึ้นมอง
"ไลร่า"เสียงเบาดุจหิมะหล่นเอ่ยแทรกขึ้น เธอคือผู้ดูแลบาดแผลคนเดียวของหมู่บ้าน เด็กสาวอายุไล่เลี่ยกับเคลที่มีแววตาเหมือนซ่อนอะไรไว้เสมอ
"ฉันก็อยากจะเชื่อนะเคล แต่ทุกครั้งที่สัตว์ประหลาดบุกเข้ามาทำร้ายครอบครัวฉัน ไม่มีเทพองค์ไหนยื่นมือมาช่วยเลย" เด็กสาวพูดเสริม
เคลไม่ได้ตอบโต้ เขาเข้าใจความรู้สึกของเพื่อนทั้งสองคนดี เขาเองก็ไม่เคยเห็นเทพเจ้าตอบกลับคำวิงวอน หรือทำอะไรให้ผู้ที่ศรัทธา เขาเชื่อในเรี่ยวแรงของตัวเองและทักษะที่ฝึกฝนมามากกว่าสิ่งใด 
แต่ในใจลึก ๆ ก็อดสงสัยไม่ได้ว่า ถ้าเทพเจ้ามีจริง ทำไมถึงทอดทิ้งพวกเรา ? 
เมื่อถึงเวลาเที่ยงวัน ดวงตะวันแผ่รังสีความอบอุ่น กลุ่มนักล่าประจำหมู่บ้านได้รวมกลุ่มที่หน้าบ้านของเคลเพื่อเตรียมตัวออกเดินทางสู่ป่าลึก ที่ถูกปกคลุมด้วยหมอกบาง ๆ
เคลเดินนำหน้าขบวนคู่กับกันนาร์ของเขาอย่างระมัดระวังแต่ไร้ซึ่งความกลัวโดยมีกันนาร์คอยให้คำแนะนำและเฝ้าระวังภัย สายตาของเขาสอดส่องไปทั่วผืนป่าที่ปกคลุมด้วยหิมะหนาทึบ 
กลุ่มนักล่าประกอบด้วยชายฉกรรจ์หลายคน แต่ละคนล้วนเป็นผู้ที่แข็งแกร่งและมีประสบการณ์สังเกตได้จากร่างกายที่เต็มไปด้วยรอยแผลจากการสู้กับสัตว์ร้าย 
หากแต่ช่วงหลังมานี้สัตว์ร้ายปรากฏตัวเพิ่มขึ้นมากกว่าแต่ก่อน ทำให้ภารกิจนี้สำเร็จได้ยากขึ้นและอันตรายมาก
กันนาร์และเคลเดินนำกลุ่มนักล่าเดินเข้าไปในป่าลึกมากขึ้นเรื่อย ๆ จนกระทั่ง… 
“ดูนั้น” เสียงกระซิบจาก “เอริค” เพื่อนสนิทของกันนาร์ชี้ไปที่รอยเท้าของสัตว์ชนิดหนึ่งซึ่งคาดว่าเป็น “กวางเขาน้ำแข็ง”    มันเป็นสัตว์ที่มีเนื้อที่ให้พลังงานสูง อีกทั้งมีเขาที่แข็งแกร่งและงดงามอย่างมีเอกลักษณ์ 				   หลังจากพิจารณาอยู่สักครู่ กันนาร์ ส่งสัญญาณให้ทุกคนสะกดรอยตามไปด้วยความเงียบ
ขณะที่พวกเขาแกะรอยเท้ากวางเขาน้ำแข็งลึกเข้าไปในหุบเขาที่เต็มไปด้วยต้นสนสูงใหญ่ 			ทันใดนั้น เสียงคำรามทุ้มต่ำก็ดังขึ้นจากพุ่มไม้เบื้องหน้า ไม่ใช่แค่ตัวเดียว แต่เป็นกลุ่มของฟรอสต์ฮาวด์ อย่างน้อย 5 ตัวหรืออาจมากกว่านั้น พวกมันเป็นสัตว์นักล่าร่างกายกำยำปกคลุมด้วยขนยาวสีขาวราวหิมะ ปากเรียวยาวพร้อมเขี้ยวน้ำแข็งแหลมคม พวกมันพุ่งเข้าใส่กลุ่มของเคลอย่างรวดเร็ว
เคลชักหอกยาวขึ้นรับอย่างฉับไว ขณะที่กันนาร์ยิงลูกธนูไปยังกลุ่มฟรอสต์ฮาวด์ ด้านนักล่าคนอื่น ๆ ก็แยกย้ายกันรับมืออย่างรวดเร็ว ฟรอสต์ฮาวด์สามตัวพุ่งเข้าโจมตีเคลจากสามทิศทางด้วยความเร็วและดุร้ายไร้ความปรานี เคลหมุนตัวหลบการจู่โจมของตัวแรกที่พุ่งเข้ามาเฉียดใบหน้าไปฉิวเฉียด แล้วตวัดปลายหอกสวนกลับ แทงเข้าที่สีข้างของมันอย่างแม่นยำ เสียงร้องโหยหวนของมันดังลั่นไปทั่วผืนหิมะ
เคลกระโดดถอยหลังเล็กน้อย ก่อนจะขว้างหอกในมือออกไปด้วยแรงสุดชีวิต หอกพุ่งตรงเหมือนลูกธนู ปักทะลุเข้าที่หน้าของฟรอสต์ฮาวด์ตัวที่พุ่งเข้ามาอย่างไม่ลดละ มันล้มลงสิ้นใจในพริบตา
แต่ยังไม่ทันได้หยุดพัก ฟรอสต์ฮาวด์ตัวถัดมาก็พุ่งเข้ากระโจนใส่เขาจากด้านหลังอย่างรวดเร็วและเงียบเชียบ เขี้ยวแหลมคมทิ่มตรงมาที่ลำคอ เคลรู้สึกถึงอันตรายที่แทบจะสัมผัสได้ ห่างจากผิวหนังเขาเพียงปลายนิ้ว
ไม่มีเวลาคิด เขารีบรวบรวมมานา ใช้เวทดินฉับพลัน ผืนดินใต้เท้ากระเพื่อม ลุกขึ้นเป็นกำแพงดินบิดเบี้ยวขนาดเท่าตัวเขา
กำแพงนั้นพุ่งชนฟรอสต์ฮาวด์จนกระเด็นออกไปไม่ไกล แม้จะยังไม่สมบูรณ์ แต่มันช่วยให้เคลรอดจากการโจมตีครั้งนี้ได้
แต่ก็แลกมาด้วยราคาที่แพง มานาถูกดูดออกอย่างรุนแรงและรวดเร็ว ความเหนื่อยล้าทะลักเข้ามาในร่างกาย เคลรู้สึกเหมือนโดนก้อนหินหนักทับอก ความเจ็บปวดบีบคั้นจนแทบขาดใจ
เคลรวบรวมมานาที่เหลืออยู่เพียงน้อยนิดร่ายเวทย์น้ำแข็ง กระแสลมเยือกแข็งที่พุ่งออกจากฝ่ามือเป็นเส้นตรงเข้าใส่ดวงตาฟรอสต์ฮาวด์ตัวสุดท้ายที่กำลังพุ่งเข้ามา 
กระแสลมเยือกแข็งปะทะเข้าดวงตาสีแดงก่ำของมันทำให้มันชะงักไปชั่วขณะ ผิวหนังบริเวณที่โดนกระแสลมก็เริ่มเปลี่ยนเป็นสีซีดขาวราวกับถูกน้ำแข็งกัดและเกิดเป็นม่านเกร็ดน้ำแข็งบดบังดวงตาของสัตว์ร้าย
ในเสี้ยววินาทีที่ฟรอสต์ฮาวด์ตัวก่อนหน้าลุกขึ้นคำรามด้วยความโกรธเกรี้ยว มันพุ่งเข้าหาเด็กหนุ่มหวังปลิดชีวิตด้วยเขี้ยวคม เคลที่มีมานาน้อยนิด จึงทำได้เพียงหยิบดาบยาวที่เหน็บไว้ที่เอวขึ้นมาต่อสู้
แต่ร่างกายที่แสนอ่อนล้าของเขาไม่อาจต้านแรงกระโจนของฟรอสต์ฮาวด์ได้ มันพุ่งคร่อมทับร่างเขาไว้ คมเขี้ยวแหลมทิ่มตรงมาที่ลำคอของลูกครึ่งเอลฟ์ สิ่งที่ปกป้องเขาในวินาทีนั้นมีเพียงดาบยาวในมือ
เมื่อเขี้ยวแหลมกำลังจะสัมผัสผิวหนังและลิ้มรสเลือดอันโอชะ บรรยากาศเย็นยะเยือกก็หยุดนิ่งรอบตัว ทุกสิ่งดูเหมือนแข็งทื่อ ผิวกายของเคลเริ่มชา
ไม่ใช่พายุหิมะ แต่เป็นเกล็ดหิมะบางเบานับไม่ถ้วน หมุนวนล้อมรอบร่างเขาอย่างรวดเร็ว ก่อตัวขึ้นเป็นม่านน้ำแข็งโปร่งแสงที่โอบกอดเขาไว้
เกล็ดหิมะส่องประกายระยิบระยับเหมือนมีชีวิต ลมหนาวหมุนพัดฟรอสต์ฮาวด์ขึ้นกลางอากาศ เสียงคำรามปนโหยหวนของมันดังขึ้นอย่างสิ้นหวัง เมื่อถูกม่านน้ำแข็งตรึงไว้แน่นหนา
เคลจ้องไปยังฟรอสต์ฮาวด์ที่ถูกพันธนาการด้วยความประหลาดใจ แต่ไม่รีรอ เขารวบรวมแรงเฮือกสุดท้าย พุ่งเข้าฟันด้วยดาบยาวอย่างรวดเร็วและเด็ดขาด
หัวของฟรอสต์ฮาวด์ตกกระแทกพื้น เสียงคำรามของฟรอสต์ฮาวด์ตัวอื่น ๆ ที่ยังเหลืออยู่ส่งเสียงหวาดกลัวผสมเครียดแค้น ก่อนจะถอยหายลับเข้าไปในความมืดของป่าอย่างรวดเร็ว
เคลล้มลงหายใจหอบ สายตาแสดงความสงสัยลอบมองไปยังจุดที่เกิดม่านน้ำแข็งนั้นอีกครั้ง ไม่แน่ใจว่าเกิดอะไรขึ้น ไอเย็นยะเยือกยังคงอบอวลอยู่รอบตัว แต่เมื่อมองหาต้นตอก็ไม่พบสิ่งใดนอกจากเกล็ดหิมะที่โปรยปรายลงมาเบาบางกว่าปกติ เสียงฝีเท้าของพ่อและเหล่านักล่าวิ่งเข้ามาดังขึ้นเรื่อย ๆ 
"เจ้าโชคดีมากเคล!! เจ้าได้ลมกระโชกแรงหรือเวทมนตร์ของเจ้าที่ยังหลงเหลืออยู่ช่วยชีวิตเจ้าไว้" พ่อของเขาพูดด้วยน้ำเสียงโล่งอก
แต่เคลรู้ดีว่ามันไม่ใช่ สายตากวาดมองไปรอบ ๆ สัญชาตญาณบ่งบอกว่ามีใครบางคนกำลังเฝ้ามองดูอยู่ ความรู้สึกเย็นวาบที่ช่วยชีวิตเขาไว้มันชัดเจนเกินกว่าจะเป็นแค่ลมโชย แม้จะยังไม่เข้าใจ แต่ความสงสัยก็เริ่มก่อตัวขึ้นในใจของเขา
“บ้าจริง ! ป่านี้อันตรายมากขึ้นทุกวัน ครั้งก่อนเจอหมีน้ำแข็ง ครั้งนี้ยังมาเจอฝูงฟรอสต์ฮาวด์อีก เสียงของ ”ธอร์น” นักล่าร่างยักษ์พูดขึ้นมาด้วยน้ำเสียงที่ดุดัน
“ใช่ มันแปลกจริง ๆ โดยปกติสัตว์ร้ายพวกนี้จะไม่พุ่งเข้าโจมตีมนุษย์ที่มาเป็นกลุ่มขนาดนี้” เอริค พูดเสริม
“อย่างไรก็ตามตอนนี้เรากลับหมู่บ้านกันก่อนเถอะ อย่างน้อยวันนี้เราก็ได้ของติดไม้ติดมือกลับหมู่บ้าน” กันนาร์กล่าว
ในขณะเดียวกัน ภาพของเคลปรากฏขึ้นบนกระจกน้ำแข็งวิเศษบานหนึ่ง สายตาของ “แจนนาร่า” จดจ้องไปยังเด็กหนุ่มด้วยความนิ่งสงบ แต่แฝงไปด้วยความสนใจลึกซึ้ง
เธอยกมือขึ้นกุมหน้าอกเล็กน้อย รู้สึกได้ถึงพลังที่ค่อย ๆ ร่วงโรยลงหลังจากที่ช่วยเหลือเขาเมื่อครู่
พลังในตัวเธอยังไม่เพียงพอที่จะสร้างปาฏิหาริย์อันยิ่งใหญ่ได้ แต่การช่วยเคลครั้งนี้ คือ “การเดิมพัน” ครั้งแรกที่เธอเลือกจะเสี่ยง
เธอเห็นประกายบางอย่างในตัวเด็กหนุ่มครึ่งเอลฟ์คนนี้ ความหวังการสานต่อความศรัทธาต่อเทพเจ้าได้กลับมาอีกครั้ง
เหล่านักล่าประจำหมู่บ้านเดินทางกลับมาถึงหมู่บ้านฟยอร์นด้วยความเหนื่อยล้าจากการต่อสู้กับฝูงฟรอสต์ฮาวด์ที่ดุร้าย พวกเขาตัดสินใจนำร่างของฟรอสต์ฮาวด์ 4-5 ตัวที่ล้มตายกลับมายังหมู่บ้าน 
ในช่วงเวลาที่นี้เนื้อกวางนับเป็นวัตถุดิบหายากเนื้อของฟรอสต์ฮาวด์สามารถใช้ทดแทนได้ แต่ขนและเขี้ยวเล็บของพวกมันยังเป็นของมีค่าที่สามารถนำไปแลกเปลี่ยนกับหมู่บ้านหรือเมืองอื่นได้
"กลับมาแล้วเหรอ ?" เสียงที่คุ้นเคยดังออกมาจากทางเข้าหมู่บ้าน เอลันร่าและคนในหมู่บ้าน รีบออกมาต้อนรับเหล่าคณะนักล่าสัตว์อย่างรีบร้อน แววตาเต็มไปด้วยความโล่งใจที่เห็นทุกคนปลอดภัย
"ทุกคนปลอดภัยดีไหม ?" เสียงของไลร่าดังตามมาติด ๆ สายตาเด็กสาวมองสำรวจทุกคนด้วยสีหน้าเป็นห่วง
“มีคนได้รับบาดเจ็บอยู่ 2 - 3 คน รอบนี้เราเข้าไปเจอกับฝูงฟรอสต์ฮาวด์ โชคดีที่เราเอาชีวิตรอดกลับมาได้” กันนาร์ตอบกลับด้วยน้ำเสียงเหนื่อยอ่อน
สีหน้าของคนในหมู่บ้านหลายคนเริ่มแสดงถึงความกังวล เพราะนี่ไม่ใช่ครั้งแรกที่ชาวบ้านหรือคณะนักล่าสัตว์ต้องเผชิญหน้ากับสัตว์ร้ายที่คืบคลานเข้ามาใกล้หมู่บ้านมากขึ้นเรื่อย ๆ
"ได้รับบาดเจ็บตรงไหนไหมลูก" เอลันร่าเอ่ยถามด้วยความเป็นห่วง ขณะที่สายตาสำรวจไปทั่วร่างของลูกชาย
“พวกเราปลอดภัยดีครับ” เคลตอบกลับแม่ของตน พยายามซ่อนความอ่อนเพลียและปริศนาที่ยังคงค้างคาอยู่ในใจ
ในระหว่างที่ไลร่ากำลังช่วยรักษาคนที่ได้รับบาทเจ็บ ชาวบ้านคนอื่นๆ กำลังชำแหละร่างของฟรอสต์ฮาวด์เพื่อนำมาทำเป็นอาหารและคัดแยกของที่จะนำเข้าไปขายในเมือง ส่วนทางด้านของเคลนั้นขอปลีกตัวออกไปพักผ่อนภายในห้องของตัวเอง
ร่างที่อิดโรยถอดชุดหนังสัตว์และวางอาวุธคู่กายไว้ข้างหุ่นซ้อมตัวเก่า เคลเดินผ่านห้องที่เต็มไปด้วยร่องรอยที่เกิดจากการใช้เวทมนต์ต่างๆ และล้มลงไปที่เตียงพร้อม สายตาว่างเปล่ามองเพดาน 
ตรงกันข้ามกับความคิดในหัวที่เต็มไปด้วยคำถามมากมาย 
“มันเกิดขึ้นได้ยังไงกันนะ?” “มันเกิดจากพลังของเราจริงเหรอ?” “หรือเกิดจาก... เทพเจ้า” 
เคลไม่อาจจะหยุดคิดเรื่องราวเหล่านี้ได้ ก่อนที่ทุกอย่างจะมืดลง เข้าสู่ห้วงเวลาแห่งความสงบ...


